Veldtog teen Discovery het weinig met Discovery te make - Solidariteit WêreldSolidariteit Wêreld
Tuis › Nuuskantoor › Veldtog teen Discovery het weinig met Discovery te make
Veldtog teen Discovery het weinig met Discovery te make
Woensdag | 27 Februarie | 2019
Adrian Gore, uitvoerende hoof van die Discovery Groep het verlede jaar met groot trots, ywer en hope naïwiteit aangekondig dat dié groep 'n nuwe aanbieding aan die publiek sal lewer – 'n digitale, gedragsgedrewe bank. Hiermee saam het Gore egter aangekondig dat 10% van die aandele in hierdie bank aan swart kliënte gegee sal word. Mense was woedend en net om te vergestalt hoe verwyder en uit voeling met die samelewing hierdie miljardêr is, het selfs die joernaliste tydens die aankondiging oombliklik agtergekom dat hierdie planne moeilikheid vir die bank voorspel. In een van Gore se eerste onderhoude na die aankondiging vra Bruce Whitfield van Radio 702 (geensins 'n bastion van regsgesinde denke nie) aan Gore of hy nie reuse-teenstand teen die besluit verwag nie. Gore se antwoord was: "Ons dink dis 'n goeie ding om te doen."
Op hierdie punt is dit belangrik om te beklemtoon dat daar geen wetlike verpligting op Discovery was om hierdie strategie te volg nie: die Bankwet; algemene regulasies; bepalings vanaf die Suid-Afrikaanse Reserwebank; selfs die Wet op Breëbasis- Swart Ekonomiese Bemagtiging maak nie een melding van sodanige verpligting nie. Hulle steun waarskynlik eerder op die sogenaamde Finansiële Sektor Handves. 'n Paar punte in hierdie verband:
Hierdie betrokke handves was die eerste handves wat sy ontstaan gehad het deurdat die hele sektor vrywillig na die regering gegaan het om dit op te stel. Derhalwe is die inhoud van die handves nie bloot 'n vrywillige stel riglyne i.p.v. harde teikens nie; die totale ontstaan van die handves was vrywillig.
Daar is geen stok betrokke nie. Die hele beweegrede vir die handves is bloot riglyne om SEB-punte te bekom – geen lisensie is onderhewig daaraan nie en geen strawwe (buiten vir die verlies aan punte) is moontlik nie.
Hoekom sê ek dus dat die veldtog eintlik beswaarlik oor Discovery se onwenslike gedrag (terwyl ons so oor gedragsbanke praat) opsigself gaan? Die antwoord is dat die punt van dié veldtog nie is om te verhoed dat Discovery sy sogenaamde "maatskaplike verpligting" direk vanaf staatsideologie verkry nie, maar eerder dat as hulle toegelaat word om dit te doen sonder dat daar wesenlike gevolge of teenkanting is, dit dan die norm sal begin word.
Die veldtog teen Discovery kan gevolglik meer akkuraat beskryf word as 'n veldtog teen korporatiewe Suid-Afrika.
Een van die meer indringende onjuisthede is dat groot korporasies telkens in opposisie met die regering staan; dat die privaat sektor homself deurlopend teen die invloed van die openbare sektor of die staat probeer beskerm. Dit is wel waar van kleiner entrepreneurs, maar soos Ted Cruz, Amerikaanse Senator, eenkeer tereg gesê het: "Big business does great with big government. Big business is very happy to climb in bed with big government."
En ons sien dit ook wanneer groot korporasies inisiatiewe soos Yes4Youth ondersteun, wat blatant teen mense op grond van ras diskrimineer – en nie omdat hulle enigiemand wil help nie, maar eerder net omdat die SEB-punte so aanloklik is. Vir dieselfde doeleindes sal hulle aandeleskemas in plek stel wat net vir burgers van 'n spesifieke ras beskore is – nie om daardie burgers op te hef nie, maar om hulleself op te hef – ten spyte van wat dit vir die land beteken. Hulle weet dit kom ten koste van ekonomiese en sosiale vooruitgang in Suid-Afrika, maar dis gerieflik, want hulle weet dat die geweldige regulatoriese en wetgewende hindernisse vir besigheid doen in Suid-Afrika hulle verskans teen kleiner mededingers wat nie oor dieselfde hulpbronne as hulle beskik nie. Hulle en hul vriende in die regering word skatryk deur 'n meulsteen om Suid-Afrika se nek te wees.
Daar word baie gepraat van Suid-Afrika se regstelsel en verskeie wigte en teenwigte wat ingestel is om die staat te verhoed om onregmatig die regte van haar burgers in te perk. Maar al hierdie teenwigte, soos die skeiding van magte, die grondwet en die oppergesag van die reg, beteken niks wanneer die burgery en sy verteenwoordigers in die privaat sektor vrywillig inkoop op die skadelike, onderdrukkende en oorweldigende mag van die regering se ideologie nie. Uiteindelik omseil die ANC alle wette, beperkings op mag en enige ander moontlike wettige hindernisse deur maatskappye te kry om vanuit hul eie wil te doen wat die ANC hulle nooit wettig sal kan verplig om te doen nie.
Dit is waaroor hierdie veldtog gaan. Dit is om vir die privaat sektor duidelik en ondubbelsinnig te sê dat hulle besig is om ons as't ware as vredeoffers op te offer ter wille van die afgod genaamd die ANC en die rampspoedige godsdiens van staatsbeheer oor die middele van produksie, en van sosialisme.
Sê dus "nee" vir Discovery en "nee" vir alle ander maatskappye wat op dergelike wyse die staatsideologie verheerlik.